b'\n_START_ARTICLE_\nTeharje\n_START_SECTION_\nZgodovina\n_START_PARAGRAPH_\nV Teharjah so med drugo svetovno vojno leta 1943 Nemci zgradili voja\xc5\xa1ko tabori\xc5\xa1\xc4\x8de za pribli\xc5\xbeno 500 ljudi, ki je obsegalo \xc5\xa1est stanovanjskih in pribli\xc5\xbeno deset pripadajo\xc4\x8dih funkcionalnih barak. Ob koncu vojne so imeli Nemci tam zaprte ujetnike, ki so sodelovali pri obrambi Celja, po koncu vojne pa je bilo tabori\xc5\xa1\xc4\x8de kraj\xc5\xa1i \xc4\x8das opu\xc5\xa1\xc4\x8deno. Znova je bilo aktivirano konec maja 1945, ko so vanj namestili prebe\xc5\xbenike \xe2\x80\x93 domobrance in druge, a tudi civiliste \xe2\x80\x93 ki so se pred napredujo\xc4\x8do Jugoslovansko armado zatekli v zavezni\xc5\xa1ka tabori\xc5\xa1\xc4\x8da na avstrijskem Koro\xc5\xa1kem. 31. maja 1945 so tako v tabori\xc5\xa1\xc4\x8de v Teharjah pripeljali celoten Rupnikov bataljon, v prvih dneh junija 1945 \xc5\xa1e pribli\xc5\xbeno 3000 domobrancev. Po ocenah je \xc5\xa1lo skupaj za okoli 5000 ljudi, ki jih je povojna oblast brez sojenja usmrtila mesec ali dva po koncu 2. svetovne vojne v Evropi.'